- Hadde tatt av seg tursekkene da raset gikk
Ola Inge Drøpping (27), Ole Simensen (28), Yngve Dalquist (37) og Øyvind Slørdahl (36) ble funnet omkommet onsdag morgen. - Vi vil aldri få vite dette med sikkerhet, men mye tyder på at de fire var i ferd med å forberede seg på en nedfart. To-tre av dem hadde hatt sekken av seg, og det virker som i alle fall en av dem var i ferd med å spise da de ble tatt av raset, sier lensmann Hallvard Vermøy. Vanskelige forhold Opprinnelig var det seks venner som skulle opp på den 1.552 meter høye fjelltoppen Litlskjorta, men de fjellvante skigåerne snudde på grunn av dårlig vær, ifølge lensmannen. To av mennene i turfølget dro rett ned til parkeringsplassen der de hadde satt bilene, mens de fire andre tok en avstikker. Da de fire ikke dukket opp som avtalt, ble det slått alarm. Kraftig vind og nedbør gjorde letingen vanskelig og søket ble innstilt da mørket falt på utpå kvelden. Tirsdag formiddag var ikke været stort bedre og på ettermiddagen måtte søket etter mennene avsluttes grunnet for krevende værforhold. Onsdag morgen ble søket gjenopptatt med Sea King-redningshelikopter. Kort tid senere ble de fire funnet. Trolig ikke utløst av skikjørerne Den alpine redningsgruppen fra Røde Kors, som deltok på redningsaksjonen, anslår at skredet ikke ble utløst av turfølget, men startet av naturlige årsaker. - Her vil vi nok heller aldri få vite noe med sikkerhet, men vi fester lit til redningsgruppens ekspertise, sier lensmannen. Ifølge politiet ble de fire alle funnet mellom én og to meter under snøen. - Var venn med alle Ordfører Arnfinn Nergård i Os kjente én av de omkomne, Ole Simensen (28), svært godt. - Han er sønn av en av mine nærmeste venner, og også en nær venn av min egen sønn. Ole var en gutt som var full av pågangsmot. Han var aktiv, hadde bare godt humør og han var venn med alle, sier Nergård til VG. Ifølge ordføreren var ingen ting umulig for 28-åringen. Nergård trekker også frem osingens hjelpsomhet. Os-ordføreren var selv på hytta da han fikk de første meldingene om det fatale skredet. Tirsdag kveld kom Nergårds sønn og hans kjæreste til hytta. - Kort tid etter at de kom fikk min sønns kjæreste, som var i slekt med Ole, beskjed om at han var blant de savnede. Det var en veldig tung beskjed å få. Men Ole var en stayer, så vi utelukket ikke at han kunne ha klart seg, og hadde et stort håp, sier Nergård. - Helt i Ole sin ånd Ifølge ordføreren forsvant imidlertid mer og mer av håpet i takt med meldingene de fikk utover kvelden. Derfor reiste sønnen og hans kjæreste ned igjen til bygda samme kveld, for å vise omsorg. Onsdag reiste Nergård selv ned til Os-hallen, der det hver påske arrangeres en volleyballturnering. - Det er en samlingsplass for mye ungdom fra Os og kommunene rundt. Der var det en helt spesiell atmosfære. Jeg ble oppfordret til å si noen ord. Jeg er en lettrørt mann, så det var vanskelig, sier Os-ordføreren. - Om turneringen skulle gå som normalt, var et vanskelig valg for arrangørene. Men i samråd med familien ble den gjennomført. Turneringen var noe Ole ivret for, så det var helt i hans ånd å la den gå som normalt, sier Nergård.
Politiet tror de fire turkameratene som omkom i snøskredet mandag var i ferd med å snu da de ble tatt av snømassene.